 Na RICHARD MUNGUTI Gavana wa Kericho Dkt Eric Kipkoech Mutai ameshtakiwa kwa kumteua waziri wa maji kuhudumu katika wadhifa huo (wa gavana) kwa muda wa siku 10 akiwa safarini ng’ambo kinyume cha sheria. Dkt Mutai anadaiwa alikiuka sheria na Katiba alipomteua Bi Rosemary C Rop, kuhudumu kama gavana kati ya Aprili 23 hadi Mei 3, 2023. Wakili Geoffrey Lang’at aliyemshtaki Gavana huyo ameomba Mahakama Kuu itangaze kitendo hicho cha Dkt Mutai kinakinzana Katiba. “Kwa mujibu wa Katiba ikiwa Gavana anaondoka afisini naibu wake ndiye anayesimamia shughuli zote za kaunti wala sio mtu ambaye hajachaguliwa,” mwanaharakati Kipkemoi Richard Mutai anasema katika kesi aliyowasilisha kortini. Bw Mutai ameelezea masikitiko makubwa kwa Gavana huyo kumpora mamlaka naibu wake, Mhandisi Fredrick Kipng’etich Kirui na kumteua Bi Rop kuhudumu katika wadhifa huo. “Kifungu nambari 179 (4) (5) cha Katiba kinawatambua Gavana na Naibu wake kuwa maafisa wakuu wa kaunti waliojukumishwa kutekeleza nyadhifa zao kwa mujibu wa Katiba. Wakati Gavana hayuko naibu wake hutekeleza kazi zote za ugavana,” asema mwanaharakati huyo. Mlalamishi amesema mnamo Aprili 19, 2023 Dkt Mutai alimteua Bi Rop kuhudumu kama Gavana wa Kericho kati ya Aprili 24 hadi Mei 3, 2023. Mahakama Kuu imeelezwa kuwa Bi Rop alisoma ujumbe wa Gavana wakati wa sheria za Sikukuu ya Leba Mei 1, 2023. “Naomba hii mahakama ifikie uamuzi Dkt Mutai alikaidi Katiba na azuiliwe kuteua mtu ambaye hajachaguliwa na wapiga kura kuwahudumia,” asema mlalamishi. Kesi hiyo itatengewa siku ya kusikizwa na naibu wa msajili wa Mahakama Kuu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  